Source: https://www.europarl.europa.eu/doceo/document/A-8-2016-0020_RO.html
Timestamp: 2020-04-09 14:47:45+00:00

Document:
RAPORT referitor la raportul anual privind activitățile Ombudsmanului European în 2014
557k 158k
referitor la raportul anual privind activitățile Ombudsmanului European în 2014
referitoare la raportul anual privind activitățile Ombudsmanului European în 2014
5. reamintește că, de-a lungul anilor, între 20 și 30 % dintre plângeri s-au referit la transparență, iar cele mai multe dintre aspectele legate de transparență invocate privesc refuzul instituțiilor de a acorda accesul la documente și/sau informații; consideră că deschiderea și accesul la documente, în conformitate cu articolul 15 din TFUE și articolul 42 din Cartă, constituie o parte esențială a sistemului de asigurare a echilibrului între puteri; susține orice inițiativă pe care Comisia și instituțiile UE o iau în scopul asigurării unui acces echitabil, rapid și simplu la toate documentele UE; remarcă cu satisfacție o mai mare transparență ca urmare a existenței Registrului public online al documentelor; invită Ombudsmanul să investigheze aspectele legate de transparență în ceea ce privește accesul Parlamentului la documentele relevante ale Comisiei ce vizează nerespectarea obligației și procedurile-pilot ale UE; consideră că este nevoie de identificarea și aplicarea unor mecanisme adecvate pentru a se asigura un dialog interinstituțional veritabil;
6. avertizează că nu toate dispozițiile referitoare la Convenția de la Aarhus și reglementările ei conexe (1367/2006/CE și 1049/2001/CE) sunt respectate corespunzător și efectiv; consideră că încă există multe posibilități de îmbunătățire a transparenței din partea Comisiei, în special cu privire la accesibilitatea cantitativă și calitativă a informațiilor furnizate cetățenilor și organizațiilor societății civile, în urma solicitării acestora de a avea acces la documente; invită Ombudsmanul să deruleze o anchetă pe baza petiției detaliate nr. 0134/2012 privind aceste aspecte, pentru a identifica și corecta orice posibilă administrare defectuoasă referitoare la aplicarea acestor reglementări de către respectivele instituții ale UE;
26. salută faptul că instituțiile UE s-au respectat în proporție de 80 % sugestiile Ombudsmanului; este preocupat că mai există încă 20 % de situații de nerespectare; este conștient că sugestiile Ombudsmanului nu sunt obligatorii din punct de vedere juridic; solicită instituțiilor, organismelor și agențiilor să reacționeze prompt, eficient și responsabil la comentariile critice ale Ombudsmanului și la proiectele de recomandări; sprijină Ombudsmanul ca în viitoarele investigații din mandatul său să identifice eventualele probleme legate de transparență în execuția bugetului UE;
27. felicită Ombudsmanul pentru inițiativa sa, lansată în perioada premergătoare alegerilor europene, de a găzdui un eveniment denumit „Lista dorințelor dumneavoastră în legătură cu Europa”, străduindu-se să plaseze cetățenii în centrul procesului decizional;
28. încurajează Ombudsmanul să promoveze în continuare Rețeaua europeană a ombudsmanilor, cu scopul de a-i informa mai bine pe cetățenii UE despre distribuția responsabilităților între Ombudsmanul European, ombudsmanii naționali și Comisia sa pentru petiții; recunoaște contribuția importantă a rețelei la încurajarea schimbului de bune practici și informații legate de prerogativele și atribuțiile membrilor săi; constată că 59,3 % dintre plângerile analizate în 2014 s-au înscris în sfera de competență a unui membru al rețelei; invită Comisia pentru petiții să fie un membru mai activ în rețea și să consolideze colaborarea cu rețeaua pentru politicile comune, care intră în domeniul de aplicare al activităților Uniunii Europene; remarcă faptul că, în 2014, Ombudsmanul a transferat 86 de plângeri Comisiei pentru petiții;
29. încurajează Ombudsmanul să investigheze împreună cu Curtea de Conturi Europeană programele și proiectele finanțate de Uniunea Europeană, mai ales finanțarea proiectelor destinate reducerii disparităților de dezvoltare;
30. este de acord cu Ombudsmanul că instituțiile europene ar trebui să garanteze accesibilitatea serviciilor lor pentru persoanele cu dizabilități și că aceste persoane au acces la informații și la mijloacele de comunicare; îndeamnă instituțiile să garanteze caracterul deschis, incluziv și accesibil a mediului de lucru pentru persoanele cu dizabilități, pentru ca acestea să poată participa efectiv și plenar la viața publică și politică;
31. solicită creșterea bugetului anual a Biroului Ombudsmanului;
32. încredințează Președintelui sarcina de a transmite prezenta rezoluție și acest raport Consiliului, Comisiei, Ombudsmanului European, Guvernelor și Parlamentelor statelor membre, precum și ombudsmanilor sau altor organisme similare.
Emily O’Reilly a fost realeasă de Parlament ca Ombudsman European în ședința plenară de la Strasbourg, la 16 decembrie 2014.
La 26 mai 2015, Emily O’Reilly a prezentat raportul său anual pe 2014 în fața dlui Martin Schulz, Președintele Parlamentului European. La 23 iunie 2015, Ombudsmanul și-a prezentat raportul în cadrul reuniunii Comisiei pentru petiții a Parlamentului European, competentă în ceea ce privește relațiile cu instituția Ombudsmanului.
Temeiul juridic pentru mandatul Ombudsmanului este articolul 228 din Tratatul privind funcționarea Uniunii Europene (TFUE). Ombudsmanul are atribuția de a primi plângeri referitoare la cazurile de administrare defectuoasă survenite în activitatea instituțiilor Uniunii Europene(3).
Dreptul de adresa plângeri Ombudsmanului European este prevăzut la articolul 24 din TFUE și la articolul 43 din Carta drepturilor fundamentale a Uniunii Europene. Odată cu intrarea în vigoare a Tratatului de la Lisabona, mandatul Ombudsmanului a fost extins, astfel încât să includă eventualele cazuri de administrare defectuoasă în cadrul politicii externe și de securitate comune (PESC), inclusiv al politicii de securitate și apărare comune (PSAC).
Definiția dată de Ombudsman administrării defectuoase, asumată de Parlamentul European și de Comisia Europeană, este următoarea: „administrarea defectuoasă survine atunci când un organism public nu acționează în conformitate cu o normă sau principiu pe care este obligat să le respecte”. Pentru instituții, aceasta implică respectarea statului de drept, a principiilor de bună administrare și a drepturilor fundamentale. Carta drepturilor fundamentale include dreptul la bună administrare al cetățenilor UE (articolul 41) și are caracter obligatoriu în ceea ce privește administrațiile instituțiilor UE.
În 2014, Ombudsmanul a inițiat 325 de anchete pe baza unor plângeri și 17 anchete din proprie inițiativă și a încheiat 387 de anchete pe baza unor plângeri, precum și 13 anchete din proprie inițiativă. Principalele surse din care au provenit plângerile au fost cetățenii individuali (335) și firmele, asociațiile și alte persoane juridice (52).
În ceea ce privește țara din care au provenit plângerile, în fruntea listei se află Spania (309), urmată de Germania (219), Polonia (208) și Belgia (147). Faptul că atât de multe plângeri provin dintr-un stat membru nu înseamnă neapărat că se inițiază un număr proporțional echivalent de anchete. De exemplu, datele pe 2014 arată că în legătură cu cele 147 de plângeri provenind din Belgia au fost inițiate 50 de anchete, în timp ce cele 309 plângeri provenind din Spania au avut ca rezultat inițierea a numai 19 anchete.
Dintre cele 342 de anchete inițiate de Ombudsman, 204 (59,6 %) au privit Comisia Europeană, 47 (13,7 %) au privit agențiile UE, 29 (8,5 %) au privit alte organe, 32 (9,4 %) au privit Oficiul European pentru Selecția Personalului (EPSO), 12 (3,8 %) au privit Parlamentul European, 13 (3,8 %) au privit Serviciul European de acțiune Externă și 11 (3,2 %) au privit Oficiul European de Luptă Antifraudă. Deoarece Comisia Europeană este principala instituție a UE ale cărei decizii îi afectează direct pe cetățeni, este logic ca ea să constituie principalul obiect al plângerilor cetățenilor.
În ceea ce privește anchetele încheiate de Ombudsman, cererile de informații și de acces la documente au fost cele mai numeroase (86), urmate de cele legate de rolul Comisiei de gardian al tratatelor (77), de concursuri și de procedurile de selecție (77), de aspecte instituționale și politice (64), de administrație și de Regulamentul funcționarilor (45), de atribuirea contractelor de achiziții și a granturilor (33) și de executarea contractelor (24).
În 2014, Ombudsmanul a acționat în cazul a 2 163 de plângeri primite. În 1 217 de cazuri, serviciile Ombudsmanului au constat din consiliere sau din transferarea cazurilor (de exemplu, la un membru al Rețelei europene a Ombudsmanilor sau la Comisia pentru petiții a Parlamentului European), în 621 de cazuri reclamanții au fost informați că nu mai pot beneficia de consiliere suplimentară, iar în 325 de cazuri au fost inițiate anchete.
Atunci când este posibil, Ombudsmanul încearcă să ajungă la un rezultat pozitiv, prin conlucrare strânsă pentru obținerea unei soluții amiabile, care să fie satisfăcătoare atât pentru reclamant, cât și pentru instituția în cauză. În 2014, au fost găsite soluții amiabile în 133 de cazuri, iar în 163 de cazuri Ombudsmanul a decis că nu mai sunt necesare cercetări suplimentare. În cazul în care nu s-a putut identifica totuși o soluție amiabilă, Ombudsmanul fie a închis cazul cu un comentariu critic, fie a formulat un proiect de recomandare.
Comentarii critice se formulează atunci când o instituție nu mai poate elimina situația de administrare defectuoasă, administrarea defectuoasă nu are implicații generale sau atunci când nu sunt necesare acțiuni ulterioare din partea Ombudsmanului. Ombudsmanul poate, de asemenea, formula comentarii critice atunci când consideră că un proiect de recomandare nu ar da rezultatele scontate sau în cazurile în care instituția în cauză nu acceptă un proiect de recomandare, dar cazul de administrare defectuoasă nu justifică întocmirea unui raport special pentru Parlament.
Un comentariu critic funcționează însă ca o confirmare a plângerii pentru reclamant, în sensul că plângerea sa a fost întemeiată și îi indică în mod clar instituției în cauză că a acționat greșit, astfel să evite astfel de acțiuni în viitor. În 2014, Ombudsmanul a formulat comentarii critice adresate unor instituții în 27 de cazuri.
Comentariile suplimentare sunt un instrument utilizat de Ombudsman atunci când are de a face cu cazuri în care identifică o oportunitate pentru ameliorarea calității administrării. Comentariile suplimentare ale Ombudsmanului nu sunt destinate să critice instituția în cauză, dar ar trebui considerate drept orientări și sugestii privind modul în care instituția poate îmbunătăți calitatea serviciului prestat.
Pentru informarea publicului și pentru a garanta că instituțiile învață din greșelile comise, Ombudsmanul publică, în fiecare an, pe site-ul său un studiu privind măsurile adoptate de instituții ulterior formulării
comentariilor sale critice și invită instituțiile să reacționeze.
Ombudsmanul a identificat situații de administrare defectuoasă în 39 de cazuri încheiate și a formulat 12 proiecte de recomandare.
Proiectele de recomandare sunt întocmite în cazurile în care instituția în cauză poate elimina situația de administrare defectuoasă sau în cazurile în care administrarea defectuoasă este gravă sau are implicații generale. În cazul unui proiect de recomandare, instituția în cauză este obligată prin tratat să-i transmită Ombudsmanului un aviz detaliat, în termen de trei luni.
Dacă o instituție a UE nu răspunde în mod satisfăcător la un proiect de recomandare, Ombudsmanul poate întocmi un raport special pe care îl poate transmite Parlamentului European. Rapoartele speciale sunt instrumentul de ultimă instanță al Ombudsmanului și constituie faza ultimă de soluționare a unui caz de către Ombudsman. Din acest moment, Parlamentul este acela care hotărăște cu privire la orice alte măsuri suplimentare, cum ar fi elaborarea unei rezoluții. Rapoartele speciale se supun Comisiei pentru petiții, competentă în ceea ce privește relațiile cu Ombudsmanul. În 2014, Ombudsmanul nu a prezentat Parlamentului niciun raport special.
În ceea ce privește subiectele plângerilor, în raportul anual al Ombudsmanului se detașează net accesul public la documentele instituțiilor UE, care a declanșat un număr mare de plângeri. În 2014, dintre toate anchetele încheiate, 86 de cazuri (21,5 %) au privit accesul la documente.
Instituțiile sunt obligate prin tratat să-și desfășoare activitatea într-un mod cât mai deschis posibil pentru a promova buna guvernare și pentru a asigura participarea societății civile. Articolul 15 alineatul (3) din TFUE și articolul 42 din Carta drepturilor fundamentale prevăd dreptul de acces la documentele instituțiilor. Acest drept este inclus în Regulamentul 1049/2001.
Ombudsmanul European cooperează îndeaproape cu omologii săi din statele membre. Această cooperare se desfășoară în cadrul Rețelei europene a Ombudsmanilor, care include ombudsmanii naționali și regionali, comisiile pentru petiții sau organismele similare ale statelor membre și ale Uniunii Europene, ale țărilor candidate la aderarea la UE, precum și ale altor țări din Spațiul Economic European și/sau Spațiul Schengen. Comisia pentru petiții este membră cu drepturi depline a rețelei.
Plângerile care nu se înscriu în aria de activitate a Ombudsmanului pot, în multe cazuri, fi soluționate mai bine de un membru al rețelei, de exemplu de un ombudsman național sau regional. În 2014, Ombudsmanul a transferat un număr de 636 de plângeri către membrii rețelei, dintre acestea 86 au fost transferate Comisiei pentru petiții. Alte plângeri au fost transferate către Comisie (144) și alte instituții și organisme, printre care SOLVIT.
Rețeaua organizează seminarii pentru ombudsmanii naționali și regionali din doi în doi ani. În 2014, Ombudsmanul European și Public Services Ombudsman for Wales (Serviciul Public al Ombudsmanului pentru țara Galilor din Regatul Unit) au organizat împreună cel de al 9-lea Seminar al rețelei, care a avut loc la Cardiff.
Articolul 33 alineatul (2) din Convenția Națiunilor Unite privind drepturile persoanelor cu handicap prevede instituirea unui cadru UE însărcinat cu promovarea, protecția și monitorizarea implementării Convenției. Ombudsmanul European, Comisia pentru petiții a Parlamentului și Comisia pentru ocuparea forței de muncă și afaceri sociale a acestuia, Agenția pentru Drepturi Fundamentale, Comisia Europeană și Forumul european al persoanelor cu dizabilități fac parte din cadru.
Ombudsmanul European are sarcina de a proteja drepturile persoanelor cu dizabilități și de a se asigura că administrația UE își cunoaște responsabilitățile cu privire la aceste drepturi. Persoanele care consideră că o instituție a UE nu acționează în conformitate cu CPRD au dreptul de a se adresa Ombudsmanului pentru a obține reparații. La începutul anului 2014, un al doilea expert național s-a alăturat echipei Ombudsmanului pentru a ajuta la definirea programului de lucru privind dizabilitățile și la identificarea unor modalități mai bune de a ajunge la cetățenii și personalul UE, astfel încât aceștia să fie informați mai bine cu privire la drepturile și obligațiile lor în conformitate cu CRPD.
Ombudsmanul se întâlnește regulat și cu membrii și funcționarii instituțiilor UE, pentru a discuta despre modalitățile de îmbunătățire a calității administrării, a sublinia importanța soluționării corespunzătoare a plângerilor și a asigura luarea măsurilor subsecvente recomandărilor și rapoartelor sale.
Bugetul Ombudsmanului constituie o secțiune separată a bugetului UE. Bugetul pe 2014 al Ombudsmanului s-a ridicat la 9 857 002 EUR, iar schema de personal a instituției cuprinde 67 de posturi.
‘Ombudsmanul European – Raport Anual pe 1999’ ((2000/C 260/01), JO C 260, 11.9.2000, p. 1
În sensul prezentului document, termenul de instituție include și organismele, agențiile și oficiile Uniunii.

References: articolul 15
 articolul 42
 articolul 228
 articolul 24
 articolul 43
 Articolul 15
 articolul 42

Articolul 33